นักท่องเที่ยว 4 วันแรก หลังยกเลิก Thailand Pass เดินทางเข้าประเทศแล้วกว่า 1 แสนคน
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา กล่าวว่า  ตั้งแต่มีการยกเลิกระบบ Thailand Pass สำหรับนักท่องเที่ยวต่างชาติที่เดินทางเข้าประเทศไทย ตั้งแต่วันที่ 1 กรกฎาคมจนถึงวันที่ 4 กรกฎาคม 2565 มีจำนวนนักท่องเที่ยวชาวต่างชาติเดินทางเข้าประเทศไทยอยู่ที่ 131,910 คน ประกอบด้วย ทางบก 39,573 คน และทางอากาศ 92,337 คน โดยส่วนใหญ่จะเป็นนักท่องเที่ยวจากประเทศมาเลเซีย อินเดีย ลาว สิงคโปร์และเวียดนาม ซึ่งถือว่าสูงกว่าที่ประเมินไว้ก่อนหน้าคือ ไม่ต่ำกว่า 30,000 คน/วัน ขณะที่ได้มีการคาดการณ์ว่า ช่วง Green Season ตั้งแต่เดือนกรกฎาคม - กันยายน จะมีนักท่องเที่ยวเดินทางเข้าประเทศไทยอยู่ที่ 2.7 ล้านคน แต่จะพยายามกระตุ้นนักท่องเที่ยวให้เกิดการเดินทางท่องเที่ยวอยู่ที่ 3 ล้านคน ส่วนช่วง High Season ตั้งแต่เดือนตุลาคมเป็นต้นไป คาดการณ์ว่าจะมีนักท่องเที่ยวเดินทางเข้าประเทศไทยอยู่ที่ 50,000 คน/วัน และช่วงไตรมาส 4 ของปี 2565 จะมีนักท่องเที่ยวเดินทางเข้าประเทศไทยไม่น้อยกว่า 4.5 ล้านคน ก่อให้เกิดการสร้างรายได้ไม่ต่ำกว่า 1.5 ล้านล้านบาท